酬劉震仲
作者：王庭珪
朝代：宋

paragraphs: 憶對秋風與公别，風吹雲開露明月。
高談不作儒生酸，舌翻波瀾吐奇絕。
今朝馬首從西來，笑我窮愁不掀揭。
蟠泥蛟螭氣如蜺，不肯一吐人安知。
要令光彩射月脇，五色萬丈天南垂。
我聞此語中夜起，誰與插翼白日馳。
低心逐駑駘，青衫走塵土。
何當大醉騎鯨魚，凌烟飛過蓬萊渚。